Meginmarkmið stjórnvalda hvað varðar starfsemi á háskólastigi er að framsæknar og alþjóðlega samkeppnishæfar rannsóknastofnanir og háskólar skapi þekkingu , miðli henni og undirbúi nemendur til virkrar þátttöku í nútímaþekkingarsamfélagi og til verðmætasköpunar sem byggist á hugviti , nýsköpun og rannsóknum . Meðal aðgerða í stefnu - og aðgerðaáætlun Vísinda - og tækniráðs er að auka gæði og skilvirkni í háskólastarfi með því að efla fjármögnun og endurskoða reglur um fjárveitingar til háskóla . Því hefur verið unnin grænbók um fjármögnun háskóla og er hún nú til umsagnar í Samráðsgátt stjórnvalda . Í henni er gerð grein fyrir núverandi fjárveitingakerfi , valmöguleikum við hönnun á nýju kerfi og settar fram lykilspurningar til að efla umræðu um stefnu um háskóla og hvaða fyrirkomulag fjárveitinga styðji best við innleiðingu á slíkri stefnu . Þar er einnig fjallað um hlutverk háskóla og núverandi stefnu , stöðu háskólakerfisins og háskólamenntunar . Farið er yfir mögulegar aðferðir við skiptingu fjár til háskóla og dæmi tekin frá samanburðarríkjum um útfærslu á fjárveitingum . Lilja Alfreðsdóttir mennta - og menningarmálaráðherra : „ Með reiknilíkaninu og öðrum aðferðum sem notaðar eru við útdeilingu fjármuna til háskólanna skapast hvatar sem hafa áhrif á nemendur og stofnanir . Reiknilíkön eru ákveðin leið til að hrinda stefnu í framkvæmd . Hér er því bæði tækifæri til að dýpka umræðu okkar um framtíð háskóla og háskólanáms hér á landi . Þegar reiknilíkan háskóla var innleitt á sínum tíma var áhersla stjórnvalda fyrst og fremst að efla háskólakerfið , stækka það og fjölga háskólamenntuðum hér á landi . Hvatarnir í því reiknilíkani eru í takt við þau markmið og í megindráttum gekk stefnan eftir : brautskráningum fjölgaði , námsframboð jókst , háskólum fjölgaði og rannsóknarstarf efldist . Hins vegar eru einnig fjölmargar áskoranir í háskólamenntun hér á landi : sumar alþjóðlegar , aðrar séríslenskar og enn aðrar sérstaklega tengdar sjálfu reiknilíkaninu . Í grænbókinni er gerð tilraun til að skilgreina þær og skapa samráðsgrundvöll um næstu skref , “ segir Lilja Alfreðsdóttir mennta - og menningarmálaráðherra . Háskólakerfið hefur eflst mjög á undanförnum árum og kemur það m.a. fram í auknu framboði náms , ekki síst á framhaldsstigi , öflugri rannsóknarstarfsemi á mörgum sviðum og auknum alþjóðlegum tengslum og nemendaskiptum . Þegar skoðaðir eru alþjóðlegir mælikvarðar um háskóla , rannsóknir og nýsköpun má til dæmis sjá að Ísland er í öðru sæti á lista Efnahags - og framfarastofnunarinnar þegar kemur að alþjóðlegu samstarfi í vísindum ( 2015 ) og með hæst hlutfall kvenna meðal prófessora samkvæmt tölfræði framkvæmdastjórnar Evrópusambandsins ( 2018 ) . Hlutfall háskólamenntaðra hér á landi hefur hækkað töluvert á síðastliðnum árum . Árið 2018 höfðu 44% fólks á aldrinum 25 - 64 ára lokið háskólanámi miðað við 28% árið 2003 . Í alþjóðlegum samanburði er hlutfall háskólamenntaðra svipað og í þeim ríkjum sem við berum okkur helst saman við . Stefnt er að því að ljúka endurskoðun á reiknilíkani háskólastigsins á árinu 2020 . Verkefni þetta er liður í mótun menntastefnu til ársins 2030 og aðgerð 5 í Stefnu og aðgerðaáætlun Vísinda - og tækniráðs .